作者:陳人傑
標題:沁園春
內容:南北戰爭，惟有西湖，長如太平。看高樓倚郭，雲邊矗棟，小亭連苑，波上飛甍。太守風流，遊人歡暢，氣象邇來都斬新。鞦韆外，剩釵駢玉燕，酒列金鯨。人生。樂事良辰。況鶯燕聲中長是晴。正風嘶寶馬，軟紅不動，煙分彩鷁，澄碧無聲。倚柳分題，藉花傳令，滿眼繁華無限情。誰知道，有種梅處士，貧裡看春。